Is energiedrankies sleg vir jou? - WelstandWelstand
Tuis / Advies / Is energiedrankies sleg vir jou?
Energiedrankies is nie-alkoholiese drankies wat kafeïen en vitamiene bevat, en kan ander bestanddele soos taurien, ginseng en guarana ook insluit. Hulle word bemark as produkte wat jou energie ʼn hupstoot sal gee en prestasie verbeter. Hierdie drankies is baie gewild, word aantreklik verpak in kleurvolle blikkies, en is klein genoeg om in jou handsak te dra en gemaklik vas te hou. Dit smaak ook baie lekker.
Daar is egter gevind dat energiedrankies ʼn gevaar inhou vir publieke gesondheid. Die gebruik van hierdie drankies word nie in Suid-Afrika gereguleer nie, en kinders van enige ouderdom word toegelaat om dit te drink. Die Europese Outoriteit vir Voedselveiligheid beraam dat 30% van volwassenes, 68% van adolessente, en 18% van kinders onder tien jaar energiedrankies drink. Hulle bevat egter tussen 75 mg en 200 mg kafeïen, suiker, en 123 gram natrium per 240 ml blikkie.
Die Amerikaanse Assosiasie van Pediatrie (AAP) beveel aan dat kafeïen nie deel van ʼn kind se dieet moet uitmaak nie. Die hoeveelheid kafeïen in een energiedrankie kan reeds die aanbevole daaglikse toegelate dosis van kafeïen per volwassene bereik.
Daar is beperkte bewyse beskikbaar dat energiedrankies wel tydelike wakkerheid en fisiese uithouvermoë kan aanhelp. Daar is egter geen bewyse dat energiedrankies jou meer krag kan gee nie.
Daar is ook nog nie genoegsame studie gedoen oor die verslawing aan energiedrankies nie.
Groot hoeveelhede kafeïen kan ernstige hart- en bloedvaatprobleme soos ritmeversteurings, en ʼn toename in hartklop en bloeddruk veroorsaak, asook angstigheid, slaapprobleme, spysverteringsprobleme en dehidrasie. Kafeïen kan ook kinders se ontwikkelende kardiovaskulêre en senuweestelsels skade aandoen.
Energiedrankies kan tandbederf en gewigstoename aanhelp en kan ook slapeloosheid, prikkelbaarheid, rusteloosheid en stuipe tot gevolg hê.
Hou dus matigheid voor oë met die gebruik van hierdie drankies, en hou dit buite bereik van jou kinders.
Children’s Hospital Los Angeles: https://www.chla.org/blog/rn-remedies/dangers-energy-drinks-kids
World Health Organization Europe: http://www.euro.who.int/en/health-topics/disease-prevention/nutrition/news/news/2014/10/energy-drinks-cause-concern-for-health-of-young-people